《绿头鸭》
金朝·长筌子

雨初晴，江山景色新鲜。乍艳阳，春光美丽，见郊原、芳草芊芊。

睹梨花、轻笼淡月，闻松声、冷和清泉。风细池塘，帘垂院落，晓莺啼唤柳含烟。

更叠翠山屏如悄，时物笔难传。谁能悟，韶华不久，人世非坚。

走红尘、何曾返照，损气神、虚度流年。竞锥刀、如蝇见血，恋妻男、似蚁争膻。

火宅忧煎，情波出没，四生六道不知还。任千劫轮回贩骨，迷了本灵源。

聪明客，诸缘放下，闲里修仙。

作者简介：长筌子（生卒年不详），名不详，生平无考。金末人，道士。有《洞渊集》五卷，收入《正统道藏》，其中有文赋三十一篇，诗词百馀首。